Kukuk

Kukuk

 (fabula)

 Sokakta kalkmış baarış,

 Kim sa bir yuva yapmış

 Uz yolun ortasında

 Sormadan hiç birinä.

 Kim sanki bunu yaptı,-

 Garga üfkeli dedi,-

 Neresinnän düşündü

 Yuvayı yolda kurdu.

 Bunu yaptı Kelebek,-

 Üfkeli dedi Sinek,-

 O taa büük hem taa şiret

 Onda var taa çok kuvet.

 Bu işlär hiç yok, olmaz

 Kelebek bunu yapmaz

 Yapmêêr kelebek yuva,-

 Demiş akıllı kurbaa.

 Yuvacık yapêr kuşlar,

 Yuva yapmêêrlar mallar,

 Yuva yapmêêr kelebek

 Hem da sän tatlı sinek.

 Angı kuş sanki yapmış

 Akıldan mı alınmış

 O ne hiç düşünmemiş

 Yol üstündä yapınmış?

 Bu kuşu lääzım bulmaa

 Yuvayı burdan almaa

 Diil lääzım dursun yolda

 O lääzım dursun  dalda.

 Bu vakıt gelmiş yılan:

 İşittiydim bir yalan,

 Kimsä bir yuva yapmış

 Hiç yola da bakmamış?

 Ne düşündünüz yapmaa

 Lääzımlı onu bulmaa

 Naşey sanki yapacez

 Neredä onu bulacez?

 Sinek deer: “Uçacam gökä

 Aaraycam onu orda.

 Hep bişey işidecäm

 Kuşlara soruşturcam.

 Bän da gidecäm gölä,-

 Deer ondan sora kurbaa.

 Üzecäm göldän-gölä

 Kimsey hep bilmäk görä.

 Daalışmış mallar,kuşlar,

 Sineklär, kelebeklär,

 Hepsi gittmiş aarama

 Kabaatlı kuşu bulmaa.

 Hepsi daalışmış gittmiş

 Sade bir kukuk kalmış.

 Da demiş: “Ko gittsinnär

 Ko beni aarasınnar.”

 Bir da ona trıklamış

 Da kendisinä demiş:

 Ya bän yokkan biricii

 Taşıyım bu yuvacıı.

 Çekeder o taşımaa,

 Yuvayı yoldan almaa.

 Dal-daldan yuva bitter,

 Başka erä geçirer.

 Bunu biricii bilmäz

 Ama bunu görmüş kaz

 Da barmış:- “Buldum-buldum

 Bän bu hırsızı tutum.

 Bu kukuk yaptı bunu,

 Tutun üüretçiiz onu,

 Nice yolda yapınmaa,

 Nice bizi aldatmaa.

 Hepsi bunu işidip,

 Ortaya onu alıp,

 Çekederlär düşünmää

 Nesoy onu üüretmää.

 Hade düveciiz onu

 Göstereciiz kanonu.

 Sora koolayalım küüdän

 Taa uzak bu meradan.

 Kukuk işidip bunu

 Bu erdä görer sonu

 Kalkınıp uçêr, kaçer

 Cezalardan kurtulêr.

 Kukuklar bundan sora

 Yapmêrlar yuva başka

 Olmasın küüdä çekiş

 Buydur  kukukta çıkış.

yazıcı Mihail Kürkçü

Hem bak

 Ana sözü gazetası

Kategoriya:Gagauz literaturası